## Ivace+i concedix més de 8 milions d’euros per a millorar 50 àrees industrials de 34 municipis de la província d’Alacant en 2024

*** Es beneficiaran les comarques de l’Alt Vinalopó, el Baix Segura, el Baix Vinalopó, el Comtat, la Marina Alta, l’Alacantí, l’Alcoià i el Vinalopó Mitjà
* La intensitat de les ajudes és del 80 % per a municipis amb EGM constituïda als parcs empresarials i del 70 % per a la resta de localitats industrials de la província**

Ivace+i ha concedit 8,13 milions d’euros per a millorar i modernitzar 50 àrees industrials de 34 municipis de la província d’Alacant en 2024.

Tal com preveu la [resolució](https://www.ivace.es/index.php/val/descargas-mainmenu-124/Modernización-polígonos/Ayudas-modernización-polígonos-2024/Justificación/Resolución-adjudicación-ayudas/lang,ca-es/) d’adjudicació de la consellera d’Innovació, Indústria, Comerç i Turisme, i presidenta d’Ivace+i, Nuria Montes, la qual es pot consultar en el web <[www.ivace.es](http://www.ivace.es)>, es beneficiaran les comarques de l’Alt Vinalopó, el Baix Segura, el Baix Vinalopó, el Comtat, la Marina Alta, l’Alacantí, l’Alcoià i el Vinalopó Mitjà.

Estes subvencions s’emmarquen en la convocatòria corresponent a l’exercici 2024 i disposen d’un pressupost de 33,5 milions d’euros per a projectes d’inversió per a millora, modernització i dotació d’infraestructures i servicis als polígons, les àrees industrials i els enclavaments tecnològics, i està dirigida a tots els ajuntaments de la Comunitat Valenciana.

Cal recordar que l’orde d’ajudes està dividida en tres línies d’actuació: una per a les localitats en risc de despoblament; una altra per a aquells projectes d’ajuntaments que tinguen constituïda una entitat de gestió i modernització en les seues àrees industrials, a data 31 de desembre de 2023, i una tercera línia dirigida a la resta de municipis de la Comunitat Valenciana.

**Entitats de gestió i modernització**

Pel que fa a les ajudes per als municipis que compten amb entitats de gestió i modernització en les àrees industrials, a la província d’Alacant s’han adjudicat subvencions al 80 % per als parcs empresarials La Granadina de San Isidro, Atalayas d’Alacant, Cotes Altes i Cotes Baixes d’Alcoi, Les Galgues de Pedreguer i La Foia de Castalla.

De la mateixa manera, es beneficiaran de les ajudes, amb una intensitat del 70 %, un total de 43 àrees industrials de 34 municipis industrials de la província.

**Actuacions subvencionables**

Entre les actuacions subvencionables per a les àrees industrials d’Alacant destaca l’obra civil per a portar, totalment o parcialment, al polígon servicis i/o infraestructures com ara energia elèctrica, gas, fibra òptica, telecomunicacions i aigua, que permetran donar més subministrament a les empreses i la construcció de grans infraestructures que beneficien l’àrea industrial, com ara baixador ferroviari, ponts o creació de vials d’accés al parc empresarial.

Se subvencionarà l’adquisició de terrenys confrontants a l’àrea industrial per a l’ampliació de viaris, zones verdes, aparcaments i accessos, així com la implantació, al polígon o als terrenys confrontants, d’estació de servici, centre polivalent, servici de correus, oficines bancàries, instal·lacions per a la pràctica esportiva, centre d’educació infantil, hotel i servici de salut i restauració.

També s’hi inclou la millora en el subministrament elèctric, el subministrament d’aigua i la dotació o millora del subministrament de gas, la generació d’energia renovable per a tot el polígon, la implantació d’algun sistema que permeta la identificació correcta dels codis LER (llista europea de residus) dels residus generats, la creació d’instruments web amb informació de l’àrea industrial o la creació d’un cens d’empreses del polígon.

De la mateixa manera, es costejarà la millora de la senyalització dels carrers i les zones verdes, la implantació de recorreguts biosaludables, la millora viària mitjançant l’habilitació de nous aparcaments, voreres més àmplies, nous accessos, passarel·les per als vianants, eixample dels vials i pàrquing de camions.

L’adequació de marquesines per a les parades d’autobús dins del polígon industrial, o en un radi de 300 metres, i la creació o millora de zona/punts de recàrrega de vehicles elèctrics dins del parc empresarial (també de bicicletes elèctriques i patinets elèctrics) són també actuacions subvencionables.

Així mateix, s’hi inclou l’ampliació o creació de depuradora, l’obra civil que permeta la implantació de fibra òptica, la vigilància a través de circuit tancat de televisió, la creació de carril bici i la millora de l’enllumenat públic, de la xarxa contra incendis i el sanejament separatiu de les aigües residuals.

Fecha: 19/05/2024